டாக்டர் தம்பையாவைப்பற்றி நான் முதலில் கேள்விப்பட்டது பதினைந்து ஆண்டுகளுக்கு முன்பு கல்கத்தாவில் வைத்து. என் இரண்டு மணிக்கட்டிலும் ஒருவகையான தோல் நோய் வந்து அங்கே ஒரு பெரிய கறுப்பு மச்சம் மாதிரி ஆகிவிட்டிருந்தது. ஒருமுறை அதைப்பார்த்த நண்பரும் மருத்துவருமான சுஜித் குஹா என்னிடம் ‘இதை நீங்கள் உங்கள் சென்னையிலேயே உள்ள டாக்டர் தம்பையாவிடம் காண்பிக்கவில்லையா? அவர் தான் இந்தியாவின் முதன்மையான தோல் நோய் மருத்துவர்’ என்று சொன்னார். ஆனால் டாக்டர் தம்பையாவைப் பற்றியான மற்ற தகவல்கள் எதுவுமே அவரிடம் இருக்கவில்லை.